Sinfonia nro 1 (Prokofjev)

Sergei Prokofjevin sinfonia nro 1 D-duuri, (op. 25) valmistui vuonna 1917. Sinfonia on tyyliltään uusklassistinen, ja sitä kutsutaan monesti nimellä Klassinen sinfonia.

Teoksen ensiesitys oli säveltäjän itsensä johtamana Pietarissa 21. huhtikuuta 1918. Boris Asafjeville omistetun sinfonian esitys kestää noin viisitoista minuuttia.

Teos on sinfoniaksi hyvin pienimuotoinen. Se noudattaa pitkälti klassismin ajan sinfonian rakenteita, ja musiikki on yhtä helppotajuista, joskin teos hyödyntää myös uudempia sävellys- ja soitinnustehoja. Teos kuuluu Prokofjevin soitetuimpiin. Sergei Prokofjev käytti myöhemmin ensimmäisen sinfoniansa kolmatta osaa, gavottia, baletissaan Romeo ja Julia.

Osat 
Prokofjevin ensimmäinen sinfonia jakautuu neljään osaan:

 Allegro
 Larghetto
 Gavotta: Non troppo allegro
 Finale: Molto vivace

Kokoonpano 

 2 huilua
 2 oboetta
 2 klarinettia
 2 fagottia
 2 trumpettia
 2 käyrätorvea
 patarummut
 jouset (viulut, alttoviulut, sellot, kontrabassot)

Lähteet 

Sergei Prokofjevin sinfoniat
1910-luvun musiikkiteokset